Denel bevestig salarisse is in die weegskaalSolidariteit het vandag formeel van Denel verneem dat salarisbetalings vanaf Oktober 2018 weens ŉ kontanttekort in die weegskaal is. Dit volg nadat Denel, wat in ŉ finansiële verknorsing is weens ŉ geskiedenis van wanbestuur, verlede maand nie betyds salarisse aan senior personeel betaal het nie. Denel het ook opsies aan vakbonde voorgelê vir korttyd, salarisbesnoeiings en die beskikbaarstelling van vrywillige skeidingspakette (VSP’s) vir kommentaar, aangesien dié opsies uitkoms kan bied wat die korttermynbeskikbaarheid van kontant betref. Volgens Johan Botha, adjunkhoofsekretaris van Solidariteit, het bestuur vakbonde versoek om die voorstelle te oorweeg, kommentaar daarop te lewer en/of teenvoorstelle in te dien. “Sowel die voorstelle as die moontlikheid van salariswanbetaling is uiters kommerwekkend, veral aangesien ons steeds wag op terugvoer van die maatskappy oor die vordering wat met forensiese ondersoeke gemaak word, die moontlike stappe wat daaruit moet voortvloei en die uitstaande finansiële ouditverslae. Dit is betreurenswaardig dat nóg Denel nóg sy raad antwoorde op vakbonde se vrae oor hierdie kwessies kan bied,” het Botha gesê. Solidariteit het intussen bekendgemaak dat hy ŉ petisie van stapel gestuur het waardeur Denel-werknemers ook hul stem kan laat hoor om die besware wat hulle met die maatskappy en die Denel-raad het, te lug en om beswaar te maak teen die afwesigheid van ander remedies buiten voorstelle wat onskuldige werknemers raak. Solidariteit sal hierdie petisie eersdaags tydens ŉ beplande dag van vreedsame protes aan die raad oorhandig. Solidariteit sal graag met Denel wil saamwerk om moontlike oplossings te vind om die maatskappy weer winsgewend te maak.